JEDINSTVO NEMA ALTERNATIVU

Neka je hvala Allahu, dž.š., Gospodaru svih svjetova. Neka su salavat i selam na Poslanika Muhammeda, s.a.v.s., njegovu časnu porodicu, ashabe i sve sljedbenike na Pravome putu. 
Braćo moja u Dini Islamu! Evo, nakon pauze tokom mjeseca avgusta, danas nastavljamo sa našim druženjem i započinjemo 16. godinu moga boravka u ovom Džematu. Na samom početku želim od srca da vam se zahvalim na pažnji koju ste pružili našem ljetnom softi Faruku Petroviću, koji je kad god sam ga pitao kakvo je stanje uvijek odgovarao da je sve uredu te kada je stigao nazad u Bosnu zahvalio se našem Džematu i rekao da je prezadovoljan svojim boravkom i našim tretmanom. Naravno, i njemu se još jedanput zahvaljujemo na boravku i angažmanu u našem Džematu i želimo mu hajirli nastavak školovanja.
A s obzirom da se, evo, još uvijek nalazimo u mjesecu Rebiul-evvelu, u kome iskazujemo posebnu radost zbog dolaska Muhammeda, s.a.v.s., na ovaj svijet, koristim priliku da se zahvalim našem softi kao i našem Džematu na organizaciji tradicionalnog mevluda. Neka Dragi Allah obilnom nagradom nagradi sve one koji su bili prisutni i koji su na bilo koji način doprinijeli njegovoj organizaciji. Na taj način mi smo još jednom pokazali da slijedimo sunnet našeg Poslanika, s.a.v.s., koji je jednom prilikom pohvalio ashabe koji su se bili okupili u džamiji kako bi se zahvalili Uzvišenom Allahu što ih je uputio i što im je poslao Poslanika, s.a.v.s., te smo u isto vrijeme pokazali da nam je stalo do te tradicije kao i općenito do svih lijepih običaja u našoj islamskoj tradiciji. 
U tom smislu ''lovcima na novotarije'' želim da poručim da se okanu ćorava posla i da naš Džemat zaobilaze u širokom luku, jer mi u našem Džematu ne slijedimo novotarije već stremimo ka jedinstvu, koje počinje sa jedinstvom namaza a nastavlja sa jedinstvom ostalih farzova, sunneta i tradicije. U našem Džematu, barem dok sam ja imam, a vjerujem da će tako biti i poslije mene, držat ćemo se hanefijskog mezheba, maturidijskog akaida i bosanske tradicije, bit ćemo članovi IGGÖ, IZBA-e i Rijaseta IZ u BiH, te poštovati autoritet Islamske zajednice na čelu sa Reisul-ulemom. To je osnova za praćenje izvornog Islama, a ne slijeđenje samoproglašenih šejhova i daija, koji se pod krinkom ''jedinog ispravnog tumačenje Islama'' suprostavljaju autoritetu Islamske zajednice te svojim djelovanjem ruše jedinstvo u džematima, porodicama, komšiluku, prijateljstvu i rodbini. 
Mi muslimani imamo dovoljno neprijatelja sa strane. Ne treba nam još i taj luksuz da budemo neprijatelji jedni drugima. Svaka podjela u našem društvu ili džematu vodi ka daljnjem slabljenju i nas kao zajednice, a i općenito statusa Islama u našem društvu. Dok neki među nama željni pokazivanja i dokazivanja slijede one koji su dobro plaćeni da bi pravili zbrku i podjele, dotle nam se podmeće pitanje ''političkog islama'' i uvode ograničenja u našim propisima. Dok se mi ''borimo protiv novotarija'', ne vidimo da nas u tu borbu uvode baš oni čija su tumačenja Islama novatorska.
Zato, braćo moja, ako želimo pomoći sebi pomozimo Allahovu vjeru. To ćemo postići samo na način da se držimo džemata i njegovog jedinstva, jer je Allahova ruka nad džematom. Oni koji bježe od džemata ili prave zbrku u njemu, na ovaj ili onaj način će zalutati i propasti. Nemojmo to dopustiti, jer svaki musliman je važan! Dakle, držimo se džemata i čuvajmo njegovo jedinstvo! Naravno, svako ima pravo na svoje mišljenje i ne mogu svi ljudi na isti način razumjeti ni vjeru a ni druge stvari, ali svi moraju znati koji su to naši prioriteti i ko su naši istinski neprijatelji.
Kao što sam više puta do sada govorio, stojim vam na raspolaganju za sva vaša vjerska pitanja i potrebe. Također vam preporučujem da i sami čitate i stječete znanje o Islamu. Čitajte prijevod Kur'ana i hadisa, izučite ilmihal (koji sadrži osnovno znanje o Islamu) i držite se naše uleme, koja je dobila muraselu od uvaženog Reislu-uleme i čije su diplome priznate u BiH. U tom smislu vam preporučujem praćenje Islamske televizije 5 te radio-televizije Bir, zatim praćenje web-portala islam.ba, islamskazajednica.ba te platforme islamedu.ba, na kojima možete gledati i slušati divna predavanja naše uleme, pronaći ilmihal i ostale vjerske sadržaje poput Kur'ana, hadisa i fetvi, zatim vaktiju, kibletnamu, kao i razne informacije o našim običajima. Jednom riječju – sve ono što vam je potrebno da biste upoznali vjeru Islam i njene čiste izvore. Tu preporučujem još i YouTube kanale koje drže naši alimi poput hfz. dr. Kenana Musića, hfz. dr. Ammara Bašića, te braće Halilović dr. Nezira i dr. Esmira. Naravno, ima tu i drugih naših alima, ali bi dalje nabrajanje uzelo puno vremena.
Braćo moja, slijepo slijeđenje i površno znanje vode u zabludu! Zato, učimo i praktikujmo naučeno. Ono što ne znamo pitajmo, ali priznatu a ne samoproglašenu ulemu. Držimo se džemata i čuvajmo njegovo jedinstvo. Tu je uputa. I znajmo dobro, pravi neprijatelji i zabluda dolaze izvana.
Gospodaru naš, nemoj nas kazniti ako zaboravimo ili nešto nenamjerno učinimo! Gospodaru naš, nemoj tovariti breme na nas kao što si ga tovario na one prije nas! Gospodaru naš, nemoj nam stavljati u dužnost ono što ne možemo podnijeti! Pobriši grijehe naše, oprosti nam i smiluj nam se. Ti si Gospodar naš pa nam pomozi protiv naroda koji ne vjeruje. Amin.

